Et badehotel har fået smadret sit tag, beboere måtte midlertidigt evakueres fra deres lejligheder på Thulevej i Aalborg og Beboere på Granlien i Aalborg blev rådet til at holde sig inden døre, fordi et tag var ved at løsne sig. I Hanstholm blev stormens hårdeste vindstød målt til 38,1 meter i sekundet, da det var værst. Fredag aften sagde Nordjyllands Politi sådan: - Omfanget af hændelser er i øjeblikket stigende og vi kan mærke at vinden har fat derude. Vi har et godt samarbejde med kommunerne og Nordjyllands Beredskab, hvor vi rykker ud til de mest kritiske hændelser. Generelt må vi sige, at vi lige nu ikke har mulighed for at rykke ud til alle anmeldelser. Nogle ting må vente til at stormen er løjet af, siger vagtchef Lau Larsen og uddyber: - Som situationen ser ud lige nu, vurderer vi at det er nødvendigt at fraråde al unødvendig udkørsel. Hvis du allerede er taget afsted, så kør direkte og forsigtigt hjem, så snart du har mulighed for det. Fornuftige nordjyder Ifølge direktøren ved Nordjyllands Beredskab har den melding fra Nordjyllands Politi sandsynligvis hjulpet. - I Nordjylland er vi vant til, at det stormer, og jeg tror, at borgerne også har lyttet til de gode råd og fået bundet deres ting fast inden stormen ramte, fortæller Diana Sørensen, der er direktør ved Nordjyllands Beredskab. Hun beretter, at de fra fredag middag og frem til klokken 23 fredag aften fik 10 henvendelser om væltede træer og hegn, samt hændelserne i Hurup og Aalborg , som TV2 Nord tidligere har skrevet om. Nordjyllands Politi har modtaget 126 henvendelser som var stormrelaterede. Heldigvis har det for det meste handlet om væltede træer. - Vi har i Nordjylland været forskånet for større skader. Selvfølgelig giver det travlhed med de ekstra opkald, men karakteren af det har heldivis blot været materiel skade, siger vagtchef ved Nordjyllands Politi, Thomas Ottesen og tilføjer: - Jeg vil gerne bakke op om beredskabets udmelding. Det har været en rolig storm, så at vise rettidig omhu har virket. Det er jo dejligt.

Referat:
Stormen Otto har blæst hele landet godt i gennem, men den hårdeste vind er målt i Nordjylland.